CELEX: 32015D2414
Language: et
Date: 2015-12-17 00:00:00
Title: Komisjoni rakendusotsus (EL) 2015/2414, 17. detsember 2015, mis käsitleb ühtlustatud standardi EN 521:2006 „Vedelgaasiseadmete tehniline kirjeldus. Teisaldatavad vedelgaasi aururõhul töötavad vedelgaasitarvitid” viite piiranguga avaldamist Euroopa Liidu Teatajas kooskõlas Euroopa Parlamendi ja nõukogu direktiiviga 2009/142/EÜ (teatavaks tehtud numbri C(2015) 9145 all) (EMPs kohaldatav tekst)

19.12.2015   
            
            
               ET
            
            
               Euroopa Liidu Teataja
            
            
               L 333/120
            
         KOMISJONI RAKENDUSOTSUS (EL) 2015/2414,
   17. detsember 2015,
   mis käsitleb ühtlustatud standardi EN 521:2006 „Vedelgaasiseadmete tehniline kirjeldus. Teisaldatavad vedelgaasi aururõhul töötavad vedelgaasitarvitid” viite piiranguga avaldamist Euroopa Liidu Teatajas kooskõlas Euroopa Parlamendi ja nõukogu direktiiviga 2009/142/EÜ
   
      
         (teatavaks tehtud numbri C(2015) 9145 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 30. novembri 2009. aasta direktiivi 2009/142/EÜ küttegaasiseadmete kohta, (1) eriti selle artikli 6 lõiget 1,
   võttes arvesse vastavalt Euroopa Parlamendi ja nõukogu 25. oktoobri 2012. aasta määruse (EL) nr 1025/2012 (mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ) (2) artiklile 22 loodud komitee arvamust
   ning arvestades järgmist:
   
               (1)
            
            
               Direktiivis 2009/142/EÜ nähakse ette, et küttegaasiseadmeid (edaspidi „seadmed”) võib turule viia ja kasutusele võtta üksnes juhul, kui nende tavapärane kasutamine ei ohusta inimeste või koduloomade tervist ega vara.
            
         
               (2)
            
            
               Seadmed peavad vastama direktiivi 2009/142/EÜ I lisas sätestatud olulistele nõuetele. Seadmed loetakse nimetatud nõuetele vastavaks, kui need on kooskõlas nende suhtes kohaldatavate riiklike standarditega, millega rakendatakse ühtlustatud standardeid, mille viitenumbrid on avaldatud Euroopa Liidu Teatajas.
            
         
               (3)
            
            
               28. detsembril 2005 võttis Euroopa Standardikomitee vastu ühtlustatud standardi EN 521:2006 „Vedelgaasiseadmete tehniline kirjeldus. Teisaldatavad vedelgaasi aururõhul töötavad vedelgaasitarvitid”. Standardi viitenumber avaldati seejärel Euroopa Liidu Teatajas
                   (3).
            
         
               (4)
            
            
               30. juunil 2014 esitasid Madalmaad seoses ühtlustatud standardiga EN 521:2006 ametliku vastuväite kooskõlas direktiivi 2009/142/EÜ artikli 6 lõikega 1. Ametlik vastuväide põhines hinnangul, et kõnealune standard ei vasta täielikult direktiivi 2009/142/EÜ nõuetele.
            
         
               (5)
            
            
               Madalmaade seisukoht oli, et pärast mitut õnnetusjuhtumit teisaldatavate horisontaalsete gaasipliitidega ja sellele järgnenud asjaomaste toodete turujärelevalvet selgus, et kõnealused tooted ohustavad tavakasutuse korral kasutajaid. Nimelt kui horisontaalseid gaasipliite kasutati grillplaadi või panniga, mille läbimõõt oli üle 180 mm, tõusis gaasimahuti temperatuur palju kõrgemale kui standardis EN 521:2006 sätestatud 50 °C, mis tähendas gaasimahuti süttimise või plahvatamise ohtu. Madalmaad märkisid, et standardis EN 521:2006 sätestatud katsed ei käsitle adekvaatselt selliste teisaldatavate pliitide või samalaadsete gaasiseadmetega seotud ohtusid, kuna nimetatud seadmed ei ole suurte pannidega kasutamisel turvalised, mistõttu ei vasta standard EN 521:2006 direktiivi 2009/142/EÜ I lisa punktide 1.1 ja 3.1.1 olulistele nõuetele.
            
         
               (6)
            
            
               Teisaldatavad horisontaalsed gaasipliidid on gaasil töötavad teisaldatavad toiduvalmistusseadmed ja kuuluvad direktiivi 2009/142/EÜ rakendusalasse. Koos vertikaalsete gaasipliitidega moodustavad need gaasimahutiga vahetult ühendatud teisaldatavate gaasipliitide kaks põhitüüpi. Erinevalt vertikaalsetest gaasipliitidest, mis koosnevad gaasimahuti või seda sisaldava laeka peale paigaldatud põletist, on horisontaalsete gaasipliitide põleti paigaldatud horisontaalse korpuse külge, millesse integreeritud laegas gaasimahuti jaoks paikneb põleti kõrval. Teisaldatavad horisontaalsed gaasipliidid on hõivamas üha suuremat turuosa teisaldatavate gaasipliitide seas, mis on tarbekaupadena perekondade vabaajategevustes üldkasutatavad.
            
         
               (7)
            
            
               Direktiivi 2009/142/EÜ kohaselt peavad seadmed olema projekteeritud ja valmistatud nii, et need töötaksid ohutult ega põhjustaks tavapärasel kasutamisel mingit ohtu. Peale selle ei tohi esineda tõenäoliselt nende ohutust vähendavat ebastabiilsust, deformatsioone, purunemist ega kulumist. Lisaks ei tohi seadme osad, mis on ette nähtud paigutamiseks põranda või teiste pindade vahetusse lähedusse, kuumeneda sellise temperatuurini, mis seaks ohtu ümbritseva ala.
            
         
               (8)
            
            
               Standard EN 521:2006 hõlmab suurt hulka teisaldatavaid seadmeid, milles põletatakse aururõhul vedelgaasi ja mis on ette nähtud kasutamiseks koos ühekordse kasutusega mahutitega toiduvalmistus-, valgustus- ja kütteseadmetena. Standardi alla kuuluvad toiduvalmistusseadmed on näiteks keeduplaadid, grillid ja teatavat liiki grillahjud, välja arvatud siseruumides kasutamiseks sobivad grillahjud. Standard EN 521:2006 sisaldab üksikasjalikke sätteid ja jooniseid ehituslike ja funktsionaalsete omaduste kohta, mis on seotud standardi rakendusalasse kuuluvate teisaldatavate seadmete ohutuse ja ratsionaalse energiakasutusega, kaasa arvatud katsemeetodid ja teabele esitatavad nõuded.
            
         
               (9)
            
            
               Standardi EN 521:2006 mitmes punktis on sätestatud, et katsed stabiilsuse, temperatuuri jne kontrollimiseks tuleb teha anumaga, mille läbimõõt on 180 mm, ehkki A lisa tabelis A.1 („Katsepannide omadused”) on osutatud pannile läbimõõduga 120–340 mm. Lisaks ei sisalda seadmega kaasnevad juhised ja hoiatusteated märkeid, mis juhiksid kasutaja tähelepanu asjaolule, et kasutada tohib vaid kuni 180 mm läbimõõduga panne.
            
         
               (10)
            
            
               Standardit EN 521:2006 kasutatakse harilikult võrdlusstandardina, et kontrollida teisaldatavate horisontaalsete gaasipliitide vastavust direktiivi 2009/142/EÜ olulistele nõuetele. Siiski ei sisalda standard EN 521:2006 sätteid, mis osutaksid ohtudele, mis on tingitud üle 180 mm läbimõõduga pannide kasutamisest horisontaalsetel gaasipliitidel. Standardis ei anta kasutajatele ühtki hoiatust suuremate pannide kasutamise kohta. Peale selle puuduvad standardis konstruktsiooninõuded (tehniline kirjeldus), mis oleksid tehnika taset arvestades teostatavad, et muuta ohutut kasutamist tagavatest pannidest suuremate pannide kasutamine ebapraktiliseks. Seetõttu puudub turule lastud teisaldatavatel horisontaalsetel gaasipliitidel konstruktsioonilahendus, mis võimaldaks vältida üle 180 mm läbimõõduga pannide kasutamisest tulenevaid ohtusid, ja ühtlasi ei ole nende pliitidega kaasas vastavaid hoiatusi või teavet. Horisontaalsete gaasipliitide gaasimahutid on aga suuremõõduliste pannide kasutamisel temperatuuri suhtes tundlikumad kui vertikaalsete gaasipliitide gaasimahutid, millega seoses ei ole õnnetusjuhtumitest ega muudest probleemidest teada antud.
            
         
               (11)
            
            
               Kuna puuduvad hoiatused ja konstruktsiooninõuded, mis võiksid piirata üle 180 mm läbimõõduga pannide kasutamist teisaldatavatel horisontaalsetel gaasipliitidel, on mõistlik eeldada, et tarbijad võivad perele toitu valmistades kasutada suuremaid panne. Seetõttu tuleb tarbijate käitumist pidada mõistlikult eeldatavaks ja seega „tavapäraseks kasutuseks” direktiivi 2009/142/EÜ tähenduses. Mõned tootjad võtavad nimetatud kasutust omaalgatuslikult juba arvesse ja kinnitavad seadme külge kasutajate jaoks hoiatuse mitte kasutada panne, mis on suuremad kui 180 mm.
            
         
               (12)
            
            
               Standardi EN 521:2006 sisust selgub, et selles ei võeta arvesse teisaldatavate horisontaalsete gaasipliitide eripärasid. Standard sisaldab üksnes vertikaalseid gaasipliite käsitlevaid jooniseid ja katseid. Standard kajastab selle koostamise aegset olukorda, mil kõnealust tüüpi teisaldatavaid gaasipliite ei olnud veel turule lastud. Seega võib teha järelduse, et standard EN 521:2006 on ette nähtud hõlmama vaid vertikaalseid gaasipliite, mitte aga horisontaalseid, mida Madalmaade esitatud ametlik vastuväide käsitleb. Standardi rakendusalas ega üheski muus sättes see aga ei kajastu. Eelöeldu võib põhjustada segadust tootjate, teavitatud asutuste ja teiste asjaosaliste seas seoses standardi EN 521:2006 rakendusala ulatusega.
            
         
               (13)
            
            
               Tuginedes standardile EN 521:2006 ning Madalmaade, teiste liikmesriikide, Euroopa Standardikomitee ja tööstusharu esitatud teabele ning olles konsulteerinud gaasiseadmete töörühmaga, ollakse valdavalt nõus, et kuna standard EN 521:2006 ei sisalda sätteid teisaldatavate horisontaalsete gaasipliitide eripära ja sellest tingitud riskide kohta, ei vasta see standard direktiivi 2009/142/EÜ olulistele nõuetele seoses kõnealust tüüpi seadmetega. Teisaldatavate horisontaalsete gaasipliitide tootjad peaksid seega tagama nende seadmete vastavuse direktiivi 2009/142/EÜ olulistele nõuetele muude vahendite abil, mida vastavushindamise käigus kontrollitakse. Kui sellistele seadmetele on tüübihindamissertifikaadid juba väljastatud, eeldusel et seadmed on direktiiviga 2009/142/EÜ kooskõlas, tuleks need sertifikaadid uuesti läbi vaadata, et kontrollida, kas asjaomased seadmed vastavad selle direktiivi olulistele nõuetele.
            
         
               (14)
            
            
               Standardi EN 521:2006 viitenumber peaks jätkuvalt olema avaldatud Euroopa Liidu Teatajas, kuna standardi rakendusalasse kuuluvate seadmetega seoses ei ole esile tõstetud ühtki probleemi standardi vastavusega direktiivi 2009/142/EÜ olulistele nõuetele. Et aga tagada õiguskindlus standardi EN 521:2006 rakendusala ulatuse ja seega vastavuseelduse ulatuse seisukohast, tuleks avaldamisel lisada hoiatus, mis juhib tähelepanu asjaolule, et standard EN 521:2006 ei hõlma teisaldatavaid horisontaalseid gaasipliite,
            
         ON VASTU VÕTNUD KÄESOLEVA OTSUSE:
   Artikkel 1
   1.   Viidet ühtlustatud standardile EN 521:2006 „Vedelgaasiseadmete tehniline kirjeldus. Teisaldatavad vedelgaasi aururõhul töötavad vedelgaasitarvitid” ei kustutata Euroopa Liidu Teatajast.
   2.   Viitenumbrile EN 521:2006 tuleb Euroopa Liidu Teatajas avaldamisel lisada lisas esitatud hoiatus.
   Artikkel 2
   Käesolev otsus on adresseeritud liikmesriikidele.
   
      Brüssel, 17. detsember 2015
      
         
            Komisjoni nimel
         
         
            komisjoni liige
         
         Elżbieta BIEŃKOWSKA
      
   
   
      (1)  ELT L 330, 16.12.2009, lk 10.
   
      (2)  ELT L 316, 14.11.2012, lk 12.
   
      (3)  Komisjoni teatis Euroopa Parlamendi ja nõukogu direktiivi 2009/142/EÜ (küttegaasiseadmete kohta) kodifitseeritud versiooni rakendamise raames (ELT C 349, 22.12.2010, lk 6).
   
      LISA
      
         Liidu ühtlustamisaktide kohaste ühtlustatud standardite pealkirjade ja viidete avaldamine
      
      
                  ESO (1)
                  
               
               
                  Ühtlustatud standardi viide ja pealkiri
                  (ning viitedokument)
               
               
                  Asendatava standardi viide
               
               
                  Kuupäev, mil asendatava standardi järgimisest tulenev vastavuseeldus kaotab kehtivuse
                  Märkus 1
               
            
                  CEN
               
               
                  EN 521:2006 Vedelgaasiseadmete tehniline kirjeldus. Teisaldatavad vedelgaasi aururõhul töötavad vedelgaasitarvitid.
               
               
                  EN 521:1998
                  Märkus 2.1
               
               
                  Kehtivuse lõppkuupäev
                  30.11.2009
               
            
                  
                     Hoiatus
                      (2). Käesolev dokument ei hõlma teisaldatavaid horisontaalseid gaasipliite (3).
               
            
            
         (1)  ESO: Euroopa standardiorganisatsioon:
      
                  —
               
               
                  CEN: Avenue Marnix 17, 1000, Bruxelles/Brussel, BELGIQUE/BELGIË, tel +32 25500811, faks + 32 25500819 (http://www.cen.eu)
               
            
         (2)  Kooskõlas komisjoni 17. detsembri 2015. aasta rakendusotsusega (EL) 2015/2414, mis käsitleb ühtlustatud standardi EN 521:2006 „Vedelgaasiseadmete tehniline kirjeldus. Teisaldatavad vedelgaasi aururõhul töötavad vedelgaasitarvitid” viite piiranguga avaldamist Euroopa Liidu Teatajas kooskõlas Euroopa Parlamendi ja nõukogu direktiiviga 2009/142/EÜ (ELT L 333, 19.12.2015, lk 120).
      
         (3)  Horisontaalsed gaasipliidid koosnevad põletist, mis on paigaldatud horisontaalse korpuse külge, millesse integreeritud laegas gaasimahuti jaoks paikneb põleti kõrval.
      Märkus 1. Tavaliselt on kuupäevaks, mil asendatava standardi vastavuseeldus kehtivuse kaotab, Euroopa standardiorganisatsiooni kehtestatud tühistamiskuupäev, kuid kõnealuste standardite kasutajate tähelepanu juhitakse asjaolule, et teatavatel erandjuhtudel võib olla ka teisiti.
      Märkus 2.1. Uue või muudetud standardi kohaldamisala on sama kui asendatava standardi kohaldamisala. Osutatud kuupäevast alates ei loo asendatava standardi järgimine enam eeldust, et toode vastab direktiivi olulistele nõuetele.